b'\n_START_ARTICLE_\nBetygalos piliakalnio koply\xc4\x8dia\n_START_SECTION_\nGeografija\n_START_PARAGRAPH_\nBetygalos II piliakalnis dar vadinamas Alkos, Aukos kalnu (u. k. 5567 ). Jo pap\xc4\x97d\xc4\x97je, i\xc5\xa1 pietry\xc4\x8di\xc5\xb3, driekiasi Betygalos (Pilkalnio) kapin\xc4\x97s, kurios atskirtos puslankio formos 90 m ilgio, apie 3 m gylio grioviu ir metaline tvora. 300 m \xc4\xaf vakarus (\xc4\xaf Betygalos pus\xc4\x99) st\xc5\xabkso Betygalos piliakalnis (u. k. 5566). U\xc5\xbe 0,5 km praeina kelias \xc2\xa03504\xc2\xa0 Ariogala\xe2\x80\x93Betygala\xe2\x80\x93\xc5\xa0iluva\xc2\xa0.\n_START_SECTION_\nIstorija\n_START_PARAGRAPH_\n1862 m. akmen\xc5\xb3 m\xc5\xabro koply\xc4\x8di\xc4\x85 pastat\xc4\x97 Likt\xc4\x97n\xc5\xb3 dvarininkas Mykolas Jankovskis (fundavimo \xc5\xbeym\xc4\x97 priekinio fasado cokolyje). 1937 m. parapijie\xc4\x8di\xc5\xb3 ir klebono Pranci\xc5\xa1kaus Janulai\xc4\x8dio r\xc5\xabpes\xc4\x8diu koply\xc4\x8dia atnaujinta ir pavadinta Au\xc5\xa1ros vart\xc5\xb3 koply\xc4\x8dia. Ji savo forma primena laiv\xc4\x85: kaip laivas plaukia per bangas, taip ir \xc5\xbemogus turi eiti tik \xc4\xaf priek\xc4\xaf, \xc4\xaf saul\xc4\x99 per gyvenimo bangas._NEWLINE_Ne\xc5\xbeinoma, kaip caro re\xc5\xbeimas sukilimo i\xc5\xa1vakar\xc4\x97se leido Betygalos kra\xc5\xa1te statyti toki\xc4\x85 koply\xc4\x8di\xc4\x85, ta\xc4\x8diau betygali\xc5\xa1kiai buvo aktyv\xc5\xabs 1863 m. sukilimo dalyviai._NEWLINE_1993 m. koply\xc4\x8dia buvo remontuojama. Remont\xc4\x85 vykd\xc4\x97 AB \xe2\x80\x9eRaseini\xc5\xb3 statyba\xe2\x80\x9c (autorin\xc4\x97 prie\xc5\xbei\xc5\xabra \xe2\x80\x93 arch J. Zaleckien\xc4\x97, technin\xc4\x97 prie\xc5\xbei\xc5\xabra \xe2\x80\x93 in\xc5\xbe. R. Evsei\xc4\x8dikas). Prie\xc5\xa1 remont\xc4\x85 koply\xc4\x8dia buvo nenaudojama, dr\xc4\x97ko vidiniai sien\xc5\xb3 fragmentai. Iki \xc5\xa1io remonto nebuvo matyti vir\xc5\xa1 kraigo esan\xc4\x8dio lietinio neogotikinio kry\xc5\xbeiaus su Nukry\xc5\xbeiuotuoju.\n_START_SECTION_\nArchitekt\xc5\xabra\n_START_PARAGRAPH_\nKult\xc5\xabros paveldo eksperto Viktoro Vitkaus (1953\xe2\x80\x932017) duomenimis, \xc5\xa1io penkiakampio statinio sien\xc5\xb3 ilgiai \xe2\x80\x93 8,80 x 5,67 x 6,73 x 6,87 x 6,74 m. Jo auk\xc5\xa1tis \xe2\x80\x93 5,10 m., stogo plotas \xe2\x80\x93 68 m\xc2\xb2. Koply\xc4\x8dia n\xc4\x97ra simetri\xc5\xa1ka. Statybai buvo naudoti lauko rieduliai, raudonos plytos (manoma, gamintos Betygalos apylink\xc4\x97se), ta\xc5\xa1yti akmenys. Priekiniu fasadu nukreipta \xc4\xaf kapines. Trikamp\xc4\x97 smaili apsid\xc4\x97 orientuota \xc4\xaf pietvakarius. Langai suskliausti apvaliomis arkomis, sienos sud\xc4\x97tos i\xc5\xa1 apskaldyt\xc5\xb3 akmen\xc5\xb3. Lietuvos architekt\xc5\xabros istorijoje \xc5\xa1iam tarp eklektikos ir liaudi\xc5\xa1ko stiliaus esan\xc4\x8diam pastatui d\xc4\x97mesio neskirta._NEWLINE_2018 m. duomenimis, ji buvo nenaudojama, u\xc5\xbekaltomis durimis. Pastate nebaigtas tvarkyti interjeras, i\xc5\xa1lik\xc4\x99 kai kurie kulto reikmenys. Lietuvos valstyb\xc4\x97s \xc5\xa1imtme\xc4\x8dio proga betygalie\xc4\x8diai reng\xc4\x97si atkurti prie\xc5\xa1ais koply\xc4\x8di\xc4\x85 tarpukaryje stov\xc4\x97jusius m\xc5\xabrinius Gedimino stulpus (i\xc5\xa1likusios pamat\xc5\xb3 \xc5\xbeym\xc4\x97s).'